**D ô v o d o v á s p r á v a**

1. **Všeobecná časť**

Návrh zákona, ktorým sa dopĺňa zákon Národnej rady Slovenskej republiky č. 474/2013 Z. z. o výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení neskorších predpisov (ďalej len „návrh zákona“) predkladá do legislatívneho procesu poslanec Národnej rady Slovenskej republiky Tomáš Taraba.

**Cieľom predkladanej novely zákona je zmiernenie tvrdosti zákona a jeho negatívneho vplyvu na vodičov a prevádzkovateľom vozidiel s  najväčšou prípustnou celkovou hmotnosťou nad 3 500 kg alebo jazdnými súpravami s najväčšou prípustnou hmotnosťou nad 3 500 kg[[1]](#footnote-1), ktorí sú neprimerane prísne a viacnásobne sankcionovaní za prípadné porušenie jednotlivých povinností na úseku výberu mýta. Zároveň sa týmto upravujú aj jednotlivé** problematický častí zákona o výbere mýta ktoré sa zosúlaďujú so znením zákona č. 488/2013 Z. z. o diaľničnej známke a o zmene niektorých zákonov v znení neskorších predpisov aby sa odstránila dvojkoľajnosť sankcionovania.

Tvrdosť aktuálnej právnej úpravy je zjavne viditeľná aj v porovnaní s okolitými krajinami. Aktuálna právna úprava je problematická v aplikačnej praxi správaných orgánov (okresných úradov). Správne orgány opomínajú, že v správnom trestaní je nutné rešpektovať základné princípy trestania, medzi ktoré patrí aj princíp zákonnosti (legality), ktorý je spojený s uplatnením zásady *nullum crimen sine lege* (žiadny trestný čin bez zákona), *nulla poena sine lege*(žiadny trest bez zákona), z ktorej taktiež vyplýva neprípustnosť analógie v neprospech páchateľa. Tento princíp je zakotvený aj v čl. 49 Ústavy Slovenskej republiky, pričom táto ústavná ochrana sa týka nielen trestného konania, ale je potrebné ju aplikovať aj v konaní o uložení pokuty za správny delikt.

Podmienky trestnej aj deliktuálnej zodpovednosti a ukladania sankcií sa nesmú rozširovať. V navrhovanej novele zákona sa za viac správnych deliktov toho istého prevádzkovateľa vozidla spáchaných tým istým vozidlom sa v jednom konaní uloží len jedna pokuta, tak ako to je uvedené aj zákone č. 488/2013 Z. z. o diaľničnej známke a o zmene niektorých zákonov v znení neskorších predpisov a nepredstavuje to žiadne aplikačné problémy. Správne orgány výkladom aktuálnej právnej úpravy zákona č. 474/2013 Z. z. o výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení neskorších predpisov sankcionujú viacnásobne za jedno porušenie ktoré sa prelína cez viaceré kalendárne dni.

Účelom sankcie nie je len represia, ale má súčasne mať preventívny a výchovný charakter a teda nemôže byť likvidačná pre podnikateľský subjekt. Aktuálna úprava je nastavená zjavne neproporcionálne a neprimerane povahe skutku a jeho dôsledkom a nie dôvod dvojkoľajne sankcionovať rovnaké porušenie povinností.

Predkladaný návrh zákona nemá žiadne vplyvy na rozpočet verejnej správy, vplyvy na podnikateľské prostredie, nemá vplyv na manželstvo, rodičovstvo a rodinu, sociálne vplyvy, vplyvy na životné prostredie a ani vplyvy na informatizáciu spoločnosti a služby verejnej správy pre občana.

Predkladaný návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná. Návrh zákona je v súlade s právom Európskej únie.

1. **Osobitná časť**

**K Čl. I**

**K bodu 1**

Navrhovanou zmenou § 27 ods. 3) sa zosúlaďuje výška sankcii medzi Zákonom o výbere mýta a Zákonom o diaľničnej známke. Identické porušenie povinnosti je upravené dvojkoľajne. Sankcie v prípade vodiča v dikcii Zákona o výbere mýta sú oproti Zákonu o diaľničnej známke o 250% vyššie v porovnaní maximálnych sadzieb pokút. Pritom v oboch prípadoch porušujú rovnako svoju povinnosť a dokonca nemajú ani žiadny majetkový prospech za užívanie týchto ciest, nakoľko sa prejdená vzdialenosť následne vyčíslená a doplatená.

**K bodu 2**

Navrhovanou zmenou § 28 ods. 4) a pridaním písm. a) sa diferencuje výška sankcii medzi prevádzkovateľom vozidla a správcom, poskytovateľom Európskej služby elektronického výberu mýta. Nie je správne a ani vyrovnané aby výška pokuty v prípade týchto subjektov bola identická, nakoľko ich postavenie je zjavne odlišné; tomu odpovedá aj miera zavinenia a závažnosti skutkov. Predsa „zákazníka“[[2]](#footnote-2) nie je možné rovnako sankcionovať ako správcu/prevádzkovateľa systému. Z uvedených dôvodov bolo pridané písmeno a) k §28 ods. 4, kde zostala pôvodná výška sankcie pre správcu, poskytovateľa Európskej služby elektronického výberu mýta. Taktiež výška sankcie v prípade prevádzkovateľa vozidla v dikcii Zákona o výbere mýta je až v maximálnej výške 10 000eur vyššie v porovnaní maximálnych sadzieb pokút v dikcii Zákona o diaľničnej známke čo je 500eur. Taktiež aktuálne znenie právnej úpravy v Slovenskej republike veľmi prísne sankcionuje prevádzkovateľov vozidiel oproti právnym úpravám niektorých okolitých krajín.

**K bodu 3**

Navrhovanou zmenou § 28 ods. 10) sa rozširuje obdobie jedného kalendárneho dňa. Striktné zameranie sa na obdobie jedného kalendárneho je veľmi oklieštené a nevhodné ustanovenie. Správane orgány často viacnásobne sankcionujú prevádzkovateľov vozidiel za porušenie jednej a tej istej povinnosti v zmysle § 28 ods. 1), ak toto porušenie presahuje obdobie jedného kalendárneho dňa. Navrhované zmena reflektuje § 10a ods. 3) zákona č. 488/2013 Z. z. o diaľničnej známke a o zmene niektorých zákonov v znení neskorších predpisov aby sa odstránila dvojkoľajnosť sankcionovania a udeľovala sa iba jedna sankcia.

**K bodu 4**

Navrhovanou zmenou § 28 ods. 11) sa rozširuje obdobie jedného kalendárneho dňa. Striktné zameranie sa na obdobie jedného kalendárneho je veľmi oklieštené a nevhodné ustanovenie. Správane orgány často viacnásobne sankcionujú prevádzkovateľov vozidiel za porušenie jednej a tej istej povinnosti v zmysle § 28 ods. 1), ak toto porušenie presahuje obdobie jedného kalendárneho dňa. Navrhované zmena reflektuje § 10a ods. 4) zákona č. 488/2013 Z. z. o diaľničnej známke a o zmene niektorých zákonov v znení neskorších predpisov aby sa odstránila dvojkoľajnosť sankcionovania.

**K Čl. II.**

S ohľadom na predpokladanú dĺžku legislatívneho procesu sa navrhuje účinnosť zákona na 1. mája 2023.

1. V zmysle §2 ods. 2) Zákon č. 474/2013 Z. z. o výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení zákona č. 177/2013 Z. z. [↑](#footnote-ref-1)
2. Prevádzkovateľ vozidla [↑](#footnote-ref-2)